Imtella' Marzu 11, 2021 Rapport: Keith Demicoli Il-President George Vella qal li quddiem is-sitwazzjoni preżenti tal-COVID jeħtieġ li kulħadd ipoġġi l-interess nazzjonali l-ewwel u qabel kollox, għax saħaq li l-pandemija tista' tiġi kkontrollata jekk kulħadd jiġbed l-istess ħabel. F'intervista ma' TVM, il-President qal li hu jinsab imħasseb ħafna, u qal li ħadd mhu minsi mill-effetti soċjali, ekonomiċi u mentali li din il-pandemija qed ikollha fuq ħafna nies; mill-ħaddiema u n-negozji, it-tfal li spiċċaw bi tħarbit fit-tagħlim, sal-anzjani u persuni vulnerabbli li spiċċaw iżolati. Il-President George Vella qal li waqt li jinsab imħasseb ħafna bl-imxija tal-COVID fil-gżejjer Maltin, għandu fiduċja sħiħa fil-ħaddiema tas-saħħa professjonali u fil-mod kif għaddej il-programm ta' tilqim, li qal huma l-aqwa armi kontra dan l-għadu. "Jien irrid nesprimi t-tħassib tiegħi lill-poplu Malti u Għawdxi kollu dwar is-sitwazzjoni kif inhi, mhux sitwazzjoni feliċi, hija sitwazzjoni hija toħloq ċertu allarm rigward numri, però fl-istess ħin imbagħad inħoss li rrid li l-poplu Malti u Għawdxi nserraħlu rasu li qegħdin jittieħdu l-miżuri kollha li setgħu jittieħdu fiċ-ċirkostanzi." F'kummenti lil TVM, il-President appella lil kull min qed jirċievi l-appuntament għat-tilqima biex ma joqgħodx jaħsibha u jmur jeħodha għax qal li iktar ma jkun hemm nies imlaqqmin, iktar hemm ċans li l-pandemija tkun ikkontrollata. Il-President qal li qed isegwi mill-qrib ħafna kif qed tiżviluppa s-sitwazzjoni tal-COVID u rrimarka li ħadd mhu minsi. "Fl-anzjani u n-nies vulnerabbli magħluqin ġewwa, li ħafna minnhom għandhom problemi ta' saħħa mentali, meta qed naraw it-tħarbit fit-tagħlim tat-tfal tagħna mill-iskejjel li huwa bżonnjuż u jrid isir bilfors, meta qed tara nies illi għaddejjin minn żminijiet fejn id-dħul finanzjarju tagħhom naqas minħabba negozji li għandhom jew l-impjiegi li għandhom, dawn huma affarijiet li ma jmurx il-poplu jaħseb li m'hawnx min qed jinkwieta fuqhom, jiena sinċerament għandi ħafna tħassib fuqhom dawn, ninsab inkwetat, però fl-istess ħin nemmen u nittama illi bil-mod il-mod nimxu 'l quddiem u jekk kemm-il darba naħdmu flimkien nistgħu naslu biex ikollna sitwazzjoni aħjar." Il-President qal li hemm bżonn inħarsu 'l quddiem u fuq kollox appella biex kulħadd jiġbed ħabel wieħed. "Irridu npoġġu l-interess nazzjonali l-ewwel u qabel kollox, tajjeb li nikkritikaw, tajjeb li nanalizzaw, tajjeb li nuru fejn hemm in-nuqqasijiet, tajjeb li wieħed jgħid stajna għamilna hekk, imma ma nistgħux naħlu ż-żmien weqfin nikkritikaw u nanalizzaw u ninsew li quddiemna għandna sitwazzjoni li trid attenzjoni immedjata." Lil hinn minn kull ħaġa oħra, il-President Vella qal li din hi okkażjoni fejn nistgħu nuru għaqda nazzjonali vera u effettiva. "Niffaċċjawha mhux kull wieħed għal rasu, irridu niffaċċjawha flimkien u jekk mhux se niffaċċjaw okkażjonijiet bħal dawn flimkien, ħa jkun iktar diffiċli biex noħorġu minn dan li qegħdin fih illum."